9. detsembril jõudis Eestisse lumetorm, mis kulmineerus järgneval ööl Põhja-, eriti aga Kirde-Eestis. Tsüklon arenes 7. detsembril Atlandi ookeani 40. laiustel kaugele lõunasse jõudnud polaarfrondil ning jõudis 8. detsembriks juba Poola kohale ja Läänemere regiooni. Sealt võttis see suuna kirdesse ning 9. detsembril süvenes kiiresti, sest Skandinaaviast liikus külm õhk lõuna poole, Musta mere lähedalt haarati soe õhk aga põhja poole ning see andis tsüklonile energiat. Lumetormi tipphetkel 9. detsembri  õhtul ja järgneval ööl täheldati mõnel pool välkusid, kõige rohkem aga Lääne-Virumaal, kui tugeva lumetormi taustal sähvis pilvedes hulgaliselt välke, kusjuures välgukuma oli sinakas või rohekas ja üle terve taeva, kuid mulje olenes vaatleja asukohast. Ilmselt oli tegu lumetormi kaasnähtusega (vt põhjustest täpsemalt tagapool; lumetormi toonud tsüklonist ööl vastu 10. detsembrit loe http://www.met.fu-berlin.de/de/wetter/maps/Analyse_20101210.gif).